《三门津》
金朝·王渥

层崖摩苍穹，四月号阴风。大河三门险，神禹万世功。

他山亦崔嵬，砥柱独尊雄。雷霆日斗击，悍暴愁天公。

刘侯智有馀，始令舟楫通。仍馀石上穴，飞栈曾连空。

遥瞻白玉枝，挺植丹灶中。仙公去不返，此事真冥蒙。

夫人与鼓崖，怪幻尤难穷。独喜兵火馀，岿然出新宫。

当时疏凿意，四海要会同。谁知千岁后，筑垒防啸凶。

诗成一大笑，浩浩洪波东。

作者简介：王渥（？-1232）金代文学家。字仲泽，太原（今属山西）人。兴定二年（1218）进士。调管州司侯，不赴。连辟寿州、商州、武胜三帅府经历官，在军中凡十年。正大七年（1230），正大七年出使宋朝，应对敏捷，有中州豪士之称。还入为尚书省掾，充枢密院经历官，权右司郎中。